Ankara 16. novembra 2016 (TASR/HSP/Foto:TASR/AP-Kayhan Ozer, Presidential Press Service)
Novým veľvyslancom Turecka v Izraeli by sa mal stať Kemal Ökem, ktorý doteraz pôsobil ako poradca prezidenta Recepa Tayyipa Erdogana pre zahraničné záležitosti. Informoval o tom dnes turecký denník Hürriyet
Očakáva sa, že Izrael a Turecko čoskoro oficiálne oznámia vymenovanie veľvyslancov svojich krajín, čo je súčasť normalizácie ich vzájomných vzťahov, ktorú umožnila dohoda o urovnaní závažného incidentu z roku 2010.
Meno svojho veľvyslanca v Turecku Izrael oznámil v utorok. Stane sa ním Ejtan Naeh, ktorý momentálne pôsobí na izraelskej ambasáde v Londýne, pred tým však niekoľko rokov ako diplomat pracoval aj v Turecku. Naehovu nomináciu musí ešte schváliť bezpečnostný kabinet izraelskej vlády.
Vzťahy medzi Izraelom a Tureckom sa začali zhoršovať, keď sa v roku 2003 stal tureckým premiérom Recep Tayyip Erdogan, ktorého strana vychádza z islamistických princípov. Prestali fungovať v roku 2010, keď izraelské námorníctvo obsadilo lode medzinárodnej flotily, ktorá vyplávala z Turecka do pásma Gazy, a zabilo desať Turkov. O rok nato obe krajiny stiahli svojich veľvyslancov.
Flotila s humanitárnou pomocou chcela prelomiť blokádu pásma Gazy, ktorú na toto palestínske územie uvalili Izrael a Egypt, keď sa v Gaze ujalo moci radikálne hnutie Hamas.